वास्तव में लघुकथा एक ओर नाटक तथा एकांकी एवं दूसरी ओर उपन्यास एवं कहानी (लघु कहानी सहित) जैसी कथा–विधा की मध्यवर्ती विधा है। नाटक एवं एकांकी मुख्यत: संवादों पर आश्रित रहते हैं, वहीं उपन्यासों, कहानियों एवं लघु कहानियों में संवादों की कालावधि तथा विस्तार का पर्याप्त अवसर होता है। लघुकथा में यह अवसर बहुत संकुचित, संक्षिप्त, संकेन्द्रित, व्यंजक, सांकेतिक, प्रतीकात्मक, ध्वन्यात्मक एवं प्रभावपूर्ण होता है। इसलिए संवाद–संरचना की दृष्टि से लघुकथा में संवादों का विशिष्ट महत्व होता है।